Nuwe R25-dinosourus-muntstuk vir SADie voorkant van die munt (Foto: South African Mint) Suid-Afrika sal in 2020 ŉ nuwe versamelaarsmunt in die vorm van ŉ R25-muntstuk bykry met dinosourusse as tema. Die Suid-Afrikaanse Munt het die nuus op sy webwerf bekendgemaak. “Die Suid-Afrikaanse Munt is trots om die silwer Natura-munte vir 2020 bekend te stel. Dit is die tweede silwer munt wat in die Natura-reeks verskyn. Dié munt fokus op die ‘Opkoms van die dinosourusse – Anchosauria’-tema”. Volgens die Suid-Afrikaanse Munt bou dié reeks voort op die paleontologie-reeks van 2018, wat Suid-Afrika se prominente rol in die navorsingsveld van plant- en dierfossiele erken. Die 24 karaat-muntstuk spog met ŉ Coelophysidae-dinosourus, wat ŉ hoogs suksesvolle primitiewe dinosourus was, op die voorkant. Coelophysidae rhodesiensis is ŉ klein, ratse dinosourus wat kleiner diertjies gevang het en in Suid-Afrika en Zimbabwe in die vroeë Jurassiese periode voorgekom het. Die agterkant van die munt (Foto: South African Mint) Wetenskaplikes meen dié slankgeboude dinosourus het tot 3 meter lank geword en sowat 32 kg geweeg. Die agterkant van die munt beeld die gefossileerde kopbeen, nek en skouers Erythrosuchus africanus uit. Die woorde “Rise of the dinosaurs”, “Archosauria” en die jaar 2020 in Romeinse syfers, “MMXX”, kom ook daarop voor. Dié munt sal op 1 Januarie 2020 beskikbaar wees en slegs 50 000 eksemplare sal gemunt word.